CELEX: 32015R0707
Language: sk
Date: 2015-04-30 00:00:00
Title: Vykonávacie nariadenie Komisie (EÚ) 2015/707 z 30. apríla 2015 o neschválení extraktu z koreňa Rheum officinale ako základnej látky v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Text s významom pre EHP)

1.5.2015   
            
            
               SK
            
            
               Úradný vestník Európskej únie
            
            
               L 113/44
            
         VYKONÁVACIE NARIADENIE KOMISIE (EÚ) 2015/707
   z 30. apríla 2015
   o neschválení extraktu z koreňa Rheum officinale ako základnej látky v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 23 ods. 5 v spojení s článkom 13 ods. 2,
   keďže:
   
               (1)
            
            
               V súlade s článkom 23 ods. 3 nariadenia (ES) č. 1107/2009 bola Komisii 26. apríla 2013 od inštitútu Institut Technique de l'Agriculture Biologique doručená žiadosť o schválenie extraktu z koreňa Rheum officinale ako základnej látky. K uvedenej žiadosti boli pripojené informácie požadované v článku 23 ods. 3 druhom pododseku.
            
         
               (2)
            
            
               Komisia požiadala Európsky úrad pre bezpečnosť potravín (ďalej len „úrad“) o vedeckú pomoc. Úrad predložil Komisii 12. júna 2014 technickú správu o predmetnej látke (2). Komisia predložila Stálemu výboru pre rastliny, zvieratá, potraviny a krmivá 20. marca 2015 revíznu správu (3) a návrh tohto nariadenia o neschválení extraktu z koreňa Rheum officinale.
            
         
               (3)
            
            
               Z dokumentácie poskytnutej žiadateľom vyplýva, že extrakt z koreňa Rheum officinale nespĺňa kritériá potravín v zmysle vymedzenia v článku 2 nariadenia Európskeho parlamentu a Rady (ES) č. 178/2002 (4).
            
         
               (4)
            
            
               V technickej správe boli identifikované osobitné obavy týkajúce sa rizika pre prevádzkovateľov, pracovníkov, ostatné prítomné osoby, spotrebiteľov a necieľové organizmy.
            
         
               (5)
            
            
               Komisia vyzvala žiadateľa, aby predložil svoje pripomienky k preskúmaniu úradu a k návrhu revíznej správy. Žiadateľ predložil svoje pripomienky, ktoré boli dôkladne preskúmané.
            
         
               (6)
            
            
               Napriek argumentom, ktoré žiadateľ uviedol, nebolo možné vyvrátiť obavy týkajúce sa danej látky.
            
         
               (7)
            
            
               Z tohto dôvodu nebolo v súvislosti s použitiami, ktoré boli preskúmané a podrobne opísané v revíznej správe Komisie, preukázané, že požiadavky stanovené v článku 23 nariadenia (ES) č. 1107/2009 sú splnené. Preto je vhodné neschváliť extrakt z koreňa Rheum officinale ako základnú látku.
            
         
               (8)
            
            
               Toto rozhodnutie nemá vplyv na predloženie ďalšej žiadosti o schválenie extraktu z koreňa Rheum officinale ako základnej látky v súlade s článkom 23 ods. 3 nariadenia (ES) č. 1107/2009.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Neschválenie základnej látky
   Extrakt z koreňa Rheum officinale sa neschvaľuje ako základná látka.
   Článok 2
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. apríla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Výsledok konzultácií s členskými štátmi a Európskym úradom pre bezpečnosť potravín (EFSA), pokiaľ ide o žiadosť týkajúcu sa základnej látky v súvislosti s Rheum officinale a závery EFSA ku konkrétnym vzneseným otázkam. 2014:EN-617. 31 s.
   
      (3)  http://ec.europa.eu/sanco_pesticides/public/?event=activesubstance.selection&language=EN.
   
      (4)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).